**Univerzita Konštantína Filozofa v Nitre**

**Ubytovací a domáci poriadok Účelového zariadenia UKF v Patinciach**

**Čl. 1**

**Úvodné ustanovenia**

1. **Ubytovací a domáci poriadok Účelového zariadenia UKF v Patinciach (ďalej len „ubytovacie zariadenie“) je záväzný pre všetkých ubytovaných v ubytovacom zariadení.**

**Čl. 2**

### Podmienky a spôsob ubytovania

1. V ubytovacom zariadení môže byť ubytovaný len hosť, ktorý je na ubytovanie riadne prihlásený. Hosť je povinný za týmto účelom po príchode ihneď predložiť zamestnancovi ubytovateľa na nahliadnutie svoj preukaz totožnosti. Zamestnanec ubytovateľa je povinný spĺňať podmienky podľa platného zákona o ochrane osobných údajov.
2. Každý hosť, ktorý nie je štátnym občanom SR je povinný v zmysle Zákona č. 404/2011 Z.z. o pobyte cudzincov a o zmene a doplnení niektorých zákonov vyplniť a odovzdať úradné tlačivo o hlásení pobytu zamestnancovi ubytovateľa, pričom všetky požadované údaje je povinný uviesť pravdivo a úplne.
3. Zamestnanec ubytovateľa vydá hosťovi pri nástupe na ubytovanie kľúč od izby s číslom izby a kľúč od vchodu do ubytovacieho zariadenia a oboznámi ho o prevádzke zariadenia.
4. Ubytovanie v ubytovacom zariadení je povolené len osobám, ktoré nie sú postihnuté infekčnými chorobami.
5. Na základe objednaného ubytovania sa v deň príchodu môže hosť ubytovať v čase od 14:00 h. do 18:00 h. Do tejto doby ubytovacie zariadenie izbu pre hosťa rezervuje, pokiaľ v objednávke nebola iná požiadavka a ubytovateľ ju potvrdil. Za predpokladu, že hosť nenastúpi na pobyt ani po tomto termíne, ubytovateľ nie je povinný zálohovú platbu vrátiť hosťovi, resp. postupuje v zmysle storno podmienok.
6. Hosť svoj pobyt odhlási najneskôr do 12:00 h. Do tohto času izbu uvoľní, pokiaľ nebolo individuálne vopred dohodnuté inak. Pokiaľ hosť izbu neuvoľní do 12:00 h., môže mu ubytovateľ účtovať pobyt za celý nasledujúci deň, ak nebolo vopred dohodnuté inak. Izba sa považuje za uvoľnenú potom, čo hosť vynesie z izby všetky svoje veci, odovzdá kľúče poverenému zamestnancovi ubytovateľa a oznámi odhlásenie z ubytovania.
7. Ubytovateľ poskytuje svojim hosťom služby v rozsahu ako boli vzájomne dohodnuté. Hosť platí platbu za ubytovanie a poskytnuté služby v súlade s platným cenníkom.
8. Ubytovateľ poskytuje ubytovanie v izbe bez sociálneho zariadenia len v prípade obsadenosti ostatných izieb a apartmánov.
9. Ubytovateľ počas vykurovacieho obdobia vyhradzuje právo neprijať rezerváciu ubytovania v prípade, že obsadenosť ubytovacieho zariadenia bude v priebehu dvoch dní nižšia ako 10 hostí.
10. Ubytovateľ si vyhradzuje právo požadovať od hosťa pri rezervácii zálohovú platbu vo výške 100 % z ceny ubytovania. Rezervácia sa stáva záväznou pre ubytovateľa až po prijatí úhrady zálohovej platby na účet ubytovateľa alebo po prijatí hotovosti v pokladnici ubytovateľa.
11. Ubytovateľ je oprávnený účtovať nasledovné storno poplatky v prípade, že hosť zruší svoju rezerváciu pobytu písomne alebo elektronicky v nasledovných lehotách:
    * o viac ako 14 dní pred nástupom na pobyt bez poplatku
    * o 14 až 7 dní pred nástupom na pobyt 50 % z ceny ubytovania
    * o menej ako 7 dní pred nástupom na pobyt 80 % z ceny ubytovania. V prípade, že hosť nastúpi na pobyt a rozhodol sa tento pobyt z rôznych dôvodov zrušiť, prípadne skrátiť, účtuje sa storno poplatok vo výške 100 % z ceny ubytovania.
12. Ubytovateľ si vyhradzuje právo storno poplatok znížiť z dôvodov osobitného zreteľa.

**Čl. 3**

**Zodpovednosť ubytovateľa a hosťa**

1. Ubytovateľ nezodpovedá za veci, peniaze a cennosti ubytovaných osôb, ktoré si hostia nechajú bez dozoru.
2. Za škody spôsobené na majetku ubytovacieho zariadenia zodpovedá hosť podľa platných predpisov. Hosť ako zodpovedný zástupca zodpovedá za škody spôsobené neplnoletými osobami, za ktoré je zodpovedný, ako aj za škody spôsobené osobami, ktoré sa nachádzajú v priestoroch ubytovacieho zariadenia a pobyt im tam umožnil hosť.
3. Hosť je povinný počínať si tak, aby nedochádzalo ku škodám na zdraví, na majetku, na prírode a životnom prostredí. V rámci prevencie hosť aj počas pobytu v zariadení bude mať zamknuté vchodové dvere. Predtým ako otvorí dvere cudzím osobám, skontroluje dôvod ich požiadavky vstupu do ubytovacieho priestoru a v prípade pochybnosti o dôvodnosti takejto požiadavky bezodkladne kontaktuje ubytovateľa. Pred odchodom z ubytovacieho zariadenia hosť riadne skontroluje uzatvorenie okien a dverí.

**Čl. 4**

**Všeobecné ustanovenia**

1. V izbe a v spoločenských priestoroch ubytovacieho zariadenia nesmie hosť bez súhlasu zodpovedného zamestnanca ubytovateľa premiestňovať interiérové zariadenie (napr. skrine, posteľ, komody), prevádzať zmeny a úpravy na zariadení, vykonávať zásahy do elektrickej siete alebo inej inštalácie.
2. V ubytovacom zariadení je hosťom povolené okrem elektrických spotrebičov nainštalovaných v izbe resp. v apartmáne používať malé elektrické spotrebiče ako napr. počítač, holiaci strojček, sušič vlasov, nabíjačky na bežné spotrebné elektrické prístroje a podobne. Hosťom nie je dovolené používať vlastné elektrické ohrievače a plynové prenosné spotrebiče.
3. Priestory ubytovacieho zariadenia sú vybavené hasiacimi prístrojmi a hydrantmi, ich zneužitie môže ubytovateľ spoplatňuje sumou 100 €.
4. V prípade požiaru je hosť povinný nahlásiť požiar ubytovateľovi a na linku 112. Kontakt na ubytovateľa sú zverejnené na informačnej tabuli v ubytovacom zariadení. V prípade, že sa jedná o požiar menšieho rozsahu je hosť pri zachovaní svojej bezpečnosti oprávnený použiť hasiaci prístroj na jeho zahasenie. Po príchode zodpovedných zamestnancov je hosť povinný riadiť sa ich pokynmi (v zmysle požiarno-evakuačného plánu) a po príchode jednotky požiarnej ochrany, pokynmi veliteľa zásahu.
5. Z bezpečnostných dôvodov, nie je dovolené ponechať deti do 12 rokov bez dozoru dospelej osoby v priestoroch ubytovacieho zariadenia. Pri vzniku škody zodpovedá za dieťa osoba, s ktorou je dieťa prihlásené na pobyt a ktorá je zodpovedná podľa zákona.
6. Používanie detských kolotočov a obdobných zariadení v areáli ubytovacieho zariadenie je možné na vlastné riziko, ubytovateľ nezodpovedá za vznik úrazu.
7. Hosťom nie je dovolené vnášať do izby veci, ktoré nie sú nevyhnutne potrebné k ubytovaniu a neboli dohodnuté s ubytovateľom.
8. V celom ubytovacom zariadení platí prísny zákaz fajčenia, manipulácie s otvoreným ohňom, pyrotechnikou, chemikáliami, jedmi a výbušninami.
9. Grilovanie a manipulácia s otvoreným ohňom je povolená len mimo ubytovacieho zariadenia v priestoroch na to vyhranených.
10. V čase od 22:00 h. do 6:00 h. sú ubytovaní hostia povinní dodržiavať nočný pokoj. Ubytovateľ nezodpovedá za prípadné nezhody alebo konflikty medzi hosťami.
11. Psy a iné zvieratá majú vstup do ubytovacieho zariadenia zakázaný.
12. Pred odchodom z ubytovacieho zariadenia je hosť povinný riadne uzatvoriť všetky okná, uzavrieť vodovodné batérie, zhasnúť svetlá v izbe a spoločných priestoroch, vypnúť elektrické a plynové spotrebiče, riadne zamknúť dvere od izby a vchodové dvere do ubytovacieho zariadenia.
13. Poplatok za stratu kľúčov je 50,- €. V prípade poškodenia zariadenia je hosť povinný škodu uhradiť ubytovateľovi, prípadne škodu okamžite odstrániť. V prípade, že škodu neodstráni včas a tým zabráni pobytu ďalšiemu hosťovi, je povinný uhradiť plnú cenu ďalšieho pobytu a s tým spojené náklady.
14. Prípadné vzniknuté technické nedostatky, poruchy a poškodenia mobiliáru je hosť povinný bezodkladne nahlásiť ubytovateľovi.
15. Pri používaní kuchyne je hosť povinný dbať na čistotu a poriadok. Po použití je potrebné všetok riad umyť a odložiť na určené miesto.
16. Spevnená plocha a okolie ubytovacieho zariadenia nie sú strážené. Ubytovateľ nezodpovedá za odcudzenie, prípadne za spôsobenú škodu, ktorá vznikne na majetku ubytovaného umiestneného na spevnenej ploche, resp. v okolí zariadenia.
17. Hosť a ubytovateľ sú povinní dodržiavať ustanovenia tohto ubytovacieho a domáceho poriadku, ktorý je záväzný pre obe strany v plnom rozsahu. V prípade, že hosť závažne poruší niektoré z ustanovení tohto poriadku, má ubytovateľ právo odstúpiť od objednanej ubytovacej služby pred uplynutím dohodnutého času a bez nároku hosťa na vrátenie peňazí.
18. Sťažnosti hostí, resp. prípadné pripomienky a návrhy na zlepšenie činnosti ubytovacieho zariadenia sa riadia podľa reklamačného poriadku, ktorý je zverejnený na informačnej tabuli v ubytovacom zariadení.
19. Kontakty na ubytovateľa sú zverejnené na informačnej tabuli v ubytovacom zariadení.

**Čl. 5**

**Záverečné ustanovenia**

1. **Ubytovací a domáci poriadok Účelového zariadenia UKF v Patinciach** nadobúda platnosť a účinnosť dňa 1. januára 2018.

prof. RNDr. Ľubomír Zelenický, CSc.

rektor